Свети Сава у мојој машти

Емилија Жигић 7/2

 Под чизмама шкрипи снег овог леденог јануарског дана, а ветар сече дах у грудима. Већ је сумрак кад пролазим главном улицом и тада ме из мисли прену звук црквених звона.

 Застала сам. Постоји нешто нестварно у том громком, а опет благом звуку, што тера човечје срце да поскочи. Стадох да размишљам о томе и мисли ми одлетоше вековима уназад.

Нашла сам се испред младог, наочитог човека из чијих очију је исијавала велика мудрост. Показао ми је руком једну свећу чији је пламен био огроман и слике у њему почеше саме да се ређају. Као да сам се и сама нашла у двору и чула речи старог властелина чији је син одлучио да одбаци владарске одоре и замени их монашким. Његова воља, жеља и љубав према Богу одвела га је далеко од родне груде на далеки Атос да тамо темељи историју, културу и веру свог народа.

 Ево, видим га сада како се међу зидинама манастира моли за свој род и како је жеља његова толико јака да је и сами Срби и дан данас осећају. Колико је само труда и зноја било потребно да се ископа темељ православља, а да буде стамен и вековима после. Не леже зидине наших цркава на цигли и земљи, већ на духовности великог принца Растка Немањића.

 Скренух поглед са пламена свеће и погледах опет у очи младог човека. У њима видех муку, бол и тугу. Његов благи осмех ми рече да он своју жртву види као спас свих нас. Изгуби се лик у тами, а око мене крену да се диже прашина. Осетих да ми срце јаче туче, а поглед магли од сопствених суза.

Црни облак се усковитла и на Врачару једног тужног дана када је Синан-паша ватром покушао да уништи српску веру. Гореле су тада мошти божјег принца Светог Саве , али уместо пепела остао је јаки жар због којег и данас горе свеће широм православних светиња. Гореће свећа крај славског колача и у сваком пламену увек ће бити те Савине ватре која осветљава пут свима нама.

 Речима се Светом Сави не можемо захвалити, али довољно је да наставимо пут његовим стазама и на његовим темељима градимо своју будућност.